Správa zo zahraničnej pracovnej cesty
1.  Účastník ZPC:
prof. Ing. Peter Plavčan, CSc, Ministerstvo školstva, vedy, výskumu a športu SR – sekcia vysokých škôl,  Stromová 1, 813 30 Bratislava, generálny riaditeľ sekcie, Aj
2.  Zahraničná pracovná cesta:
Poľsko, Krakov, 13. 10. – 14. 10. 2011, Ministerstvo školstva PR, zasadnutie Bologna Follow Up Group, financované MŠVVaŠ SR
3.  Rámcový program pobytu:
13. 10. 2011 – rokovanie,
14. 10. 2011 rokovanie, cesta späť
4.  Stručný priebeh rokovaní, resp.  študijného pobytu:
Priebeh rokovania sa uskutočnil podľa programu. 
V agende boli informácie: o zasadnutí riadiaceho výboru BFUG dňa 7. septembra v Jerevane, o činnosti pracovnej skupiny Promotion Network, o činnosti pracovnej skupiny Siete expertov o podpore študentov v Európe (NESSIE),  o činnosti pracovnej skupiny kvalifikačný rámec, o činnosti pracovnej skupiny uznávanie dokladov, o činnosti pracovnej skupiny prehľadné a zrozumiteľné nástroje vysokoškolskej politiky. Ďalej boli v agende tieto témy: informácia o implementácii bolonského procesu, informácia o činnosti pracovnej skupiny sociálna dimenzia a pracovnej skupiny Eurostudent, rokovanie o obsahu ministerského komuniké v Bukurešti, informácia o príprave ministerskej konferencie v Bukurešti vrátane diskusie o jazykovom režime počas nej. V agende bola diskutovaná aj informácia skupiny EQAR a informácia o dátume a obsahu budúceho rokovania BFUG.
V oblasti kvalifikačného rámca a uznávania dokladov boli diskutované priebežné informácie o činnosti pracovných skupín, majú isté problémy s komplikovanou procedúrou uznávania, odporúča sa čakať na ukončenie prác na zmene príslušnej smernice ER a EP o uznávaní odborných kvalifikácií. Zjednodušovanie procedúr súvisí s rozšírením, ale aj ochranou národných pracovných trhov jednotlivých členských štátov. 
V oblasti činnosti pracovných skupín sociálna dimenzia a Eurostudent boli predložené čiastkové analýzy, v mobilite študentov máme nepriaznivú situáciu, kedy na jedného študenta z prichádzajúceho z iného štátu máme 10 slovenských študentov študujúcich v zahraničí, štatistické ukazovatele v tejto oblasti v Českej republike vylepšujú práve slovenskí študenti. Boli predložené aj komparatívne údaje integrujúce aj údaje z Eurostatu.
Predstavitelia EQAR informovali o svojich aktivitách v oblasti tvorby registra akreditačných a evaluačných agentúr a komisií, zdôraznili, že ich činnosť bude orientovaná na posudzovanie procedúr jednotlivých agentúr a ich činnosť nezasahuje do pôsobnosti ENQA.
Pri príprave komuniké na ministerskú konferenciu v Bukurešti bolo viacero návrhov a odporúčaní na úpravu textu. Bolo navrhnuté vypracovať alternatívne texty častí komuniké s tým, že o konečnom znení komuniké sa bude diskutovať na ďalšom zasadnutí BFUG, ktoré sa bude konať v januári 2012 v Kodani. 
V rámci diskusie som informoval o pripravovaných zmenách vo vysokom školstve, najmä o pripravovanej novele zákona o vysokých školách. S osobitným záujmom sa stretla snaha o znižovanie informačnej nerovnosti vo verejnosti o výsledkoch činnosti vysokých škôl.  Záujem vzbudilo aj zverejňovanie nástupných platov absolventov vysokých škôl podľa vysokých škôl, fakúlt a študijných odborov a rovnako zverejňovanie údajov o nezamestnanosti absolventov vysokých škôl.  
 5.  Odporúčané závery:
Ďalšia činnosť BFUG je orientovaná predovšetkým na zohľadňovanie sociálnej dimenzie študentov vysokých škôl a utváranie prehľadného systému informácií o všestrannej činnosti vysokých škôl. Osobitne aktuálnou tému v európskej vysokoškolskej politike je aj meranie a následné zabezpečovanie kvality nielen vysokoškolského vzdelávania, ale v ostatnom období aj utvorenie účinnej možnosti na hodnotenie kvality činnosti akreditačných a evaluačných agentúr a komisií prostredníctvom ENQA a vznikajúceho EQAR. Novela zákona o vysokých školách zohľadňuje tieto trendy, osobitne jej orientácia na utváranie vnútorných systémov zabezpečovania kvality na vysokých školách, reštrukturalizáciu akreditačnej komisie a znižovanie informačnej nerovnosti u verejnosti o stave a činnosti vysokých škôl v Slovenskej republike. 
6.   Prehľad prinesenej dokumentácie a miesto jej uloženia
Dokumentácia je uložená na sekcii vysokých škôl.
7.   Osobitne vyhodnotený očakávaný prínos ZPC
Cesta splnila svoj účel.
8.    Spôsob zverejnenia výsledkov ZPC, prenos získaných informácií
Ministerstvo školstva, vedy, výskumu a športu SR uplatní nadobudnuté poznatky v ďalšom priebehu reformy vysokého školstva v SR a pri novelizácii zákona o vysokých školách.
Správu vypracoval: Peter Plavčan
Dátum: 28. 10. 2011
Správu schválil: p. Miroslav Siváček